A BIZOTTSÁG 638/2009/EK RENDELETE
(2009. július 22.)
a 637/2008/EK tanácsi rendelet részletes alkalmazási szabályainak a gyapotágazat nemzeti szerkezetátalakítási programjai tekintetében történő megállapításáról szóló 1145/2008/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az 1782/2003/EK rendelet módosításáról és a gyapotágazat nemzeti szerkezetátalakítási programjainak létrehozásáról szóló, 2008. június 23-i 637/2008/EK tanácsi rendeletre (1) és különösen annak 9. cikkére,
mivel:
(1)
A 637/2008/EK rendeletnek a 472/2009/EK rendelettel (2) módosított 4. cikke (1) bekezdésének második albekezdése bevezeti annak lehetőségét, hogy a tagállamok egyetlen módosított, nyolc évre szóló szerkezetátalakítási programtervezetet nyújtsanak be. Indokolt az alkalmazási szabályok e lehetőség szerinti módosítása.
(2)
A programok időtartamának lehetséges meghosszabbítását figyelembe véve helyénvaló az előlegek formájában történő kifizetés maximális százalékát megemelni. Indokolt az említett előlegekre vonatkozó biztosítékok felszabadításának feltételeit meghatározni, és helyénvaló egyértelművé tenni azt, hogy nem szükséges biztosíték nyújtása az olyan előlegek esetében, amelyek kifizetésére az adott feladat teljes körű elvégzése után kerül sor.
(3)
A gyapottisztítók hátrányos megkülönböztetéstől mentes kezelése érdekében helyénvaló, hogy az 1145/2008/EK bizottsági rendelet (3) 7. cikke (1) bekezdésének második albekezdésében említett ellenőrzések a 637/2008/EK rendelet 7. cikkének (1) bekezdésében felsorolt valamennyi intézkedésre kiterjedjenek.
(4)
Továbbá szükséges pontosítani a tagállamok azon felelősségét, amely szerint ellenőrizniük kell az arra vonatkozó kötelezettségvállalás betartását, hogy a gyártási telephelyet a megszüntetésre vonatkozó kérelem jóváhagyásától számított 10 éves időtartamon keresztül nem fogják gyapottisztításra használni.
(5)
A szerkezetátalakítási programok hatásainak optimalizálása érdekében célszerű olyan további rugalmasságot biztosítani a tagállamok számára a tisztítatlan gyapot tonnája után fizetendő, a megszüntetésre vonatkozó támogatás összegének meghatározása tekintetében, amely figyelembe veszi a gyapottisztító ágazat heterogenitását és minden esetben elkerüli a túlkompenzálást.
(6)
Az 1145/2008/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 6. cikk a következőképpen módosul:
1.
A 6. cikk a következőképpen módosul:
a)
A (2) bekezdés helyébe a következő szöveg lép:
„(2) A 637/2008/EK rendelet 7. cikke (1) bekezdésének a), b), d) és e) pontjában említett intézkedések esetében a tagállamok egy vagy több előleget fizethetnek a kedvezményezetteknek. Az összes előleg együttes szintje nem haladhatja meg a támogatható kiadások 87,5 %-át.
Az egyes előlegek kifizetésének feltétele az érintett előleg összegének 120 %-át kitevő biztosíték letétbe helyezése.
Az intézkedés végrehajtására vonatkozó feltételek teljesülését és a 7. cikk (1) bekezdésének második és harmadik albekezdésében említett ellenőrzések elvégzését követően a biztosítékokat fel kell szabadítani, és minden további kifizetés teljesítése biztosíték letétbe helyezése nélkül történik.”
b)
A (3) bekezdés helyébe a következő szöveg lép:
„(3) Az egy adott kérelemhez fűződő és az (1) és a (2) bekezdésben említett kifizetésekre legkésőbb:
a)
a négy évre szóló szerkezetátalakítási program tervezetének benyújtására a 637/2008/EK rendelet 4. cikke (1) bekezdésének első albekezdésében meghatározott határidő évét követő negyedik év június 30-ig kerül sor;
b)
a nyolc évre szóló szerkezetátalakítási program tervezetének benyújtására a 637/2008/EK rendelet 4. cikke (1) bekezdésének második albekezdésében meghatározott határidő évét követő nyolcadik év június 30-ig kerül sor.
Az első programozási időszakba tartozó első évben a kifizetésekre 2009. október 16-tól kezdődően kerülhet sor.”
2.
A 7. cikk (1) bekezdése a következőképpen módosul:
a)
A második albekezdés helyébe a következő szöveg lép:
„A 637/2008/EK rendelet 7. cikke (1) bekezdésének a), b), d) és e) pontjában említett intézkedések esetében a tagállamok a végső kifizetés előtt helyszíni ellenőrzést végeznek a szerkezetátalakítási program értelmében támogatásban részesülő minden gyárban, gyártási telephelyen és kedvezményezettnél annak ellenőrzése céljából, hogy a támogatásra való jogosultság valamennyi feltétele teljesült-e, valamint az említett rendelet 7. cikke (1) bekezdésének a), b), d) és e) pontjában említett intézkedések végrehajtása megtörtént-e.”
b)
A szöveg a következő negyedik albekezdéssel egészül ki:
„A tagállamok ellenőrzik, hogy a 10. cikk (1) bekezdésének e) pontjában említett kötelezettségvállalás betartása megtörtént-e.”
3.
A 10. cikk (1) bekezdésének e) pontja helyébe a következő szöveg lép:
„e)
arra vonatkozó írásos kötelezettségvállalás, hogy a gyártási telephelyet vagy telephelyeket a b) pontban említett kérelem jóváhagyásától számított 10 éves időtartamon keresztül nem fogják gyapottisztításra használni.”
4.
A 11. cikk (2) bekezdésében a „100 EUR” helyébe „190 EUR” lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. július 22-én.